上丞相壽
作者：戴栩
朝代：宋

paragraphs: 人統開璿曆，台符煥紫躔。
數如環復始，天與壽無邊。
麟閣精神異，龍輿寵數專。
先朝稱舊弼，潞國最長年。
遼幣猶增遣，河流未肯旋。
爭如今日盛，獨致太平全。
青社歸傳檄，陰山息控弦。
堤成江勢却，疆闢稻畦連。
燮理功何鉅，勤勞意自便。
寒分編戶粟，雪賜羽林錢。
吉日登符寶，中天敞棟梴。
九重申駿命，一德共蟬聯。
吾道今隆矣，人文益粲然。
來歸褒衍聖，訪後續伊川。
美績隨時現，神謀應物圓。
基扶周鼎晏，色補舜衣妍。
獨立觀昭曠，中持斡化權。
通融文共武，銷壓黨兼偏。
位乃昭文右，功惟尚父先。
福流寰海遍，謙守此心堅。
卦象黄裳繇，詩家綠竹篇。
流傳皆琬琰，賡頌幾歌絃。
峻極千齡際，中和二日前。
沙堤春駘蕩，鳳沼曉澄鮮。
綺席紛才俊，瑶臺映列仙。
一經韋繼漢，百兩姞歸燕。
賤子叨卑鑰，清晨染賀牋。
所慙恩似海，安得筆如椽。
舉目看霖潤，褆身擬化甄。
願同松與石，潔操在平泉。